PSTC บวกแรง 3% วอลุ่มแน่น! รับข่าวลูกเขย-ลูกสาว”เสี่ยเจริญ” เก็บหุ้นต่อเนื่อง
PSTC บวกแรง 3% วอลุ่มแน่น! รับข่าวลูกเขย-ลูกสาว"เสี่ยเจริญ" เก็บหุ้นต่อเนื่อง ล่าสุด ณ เวลา 10.34 น. อยู่ที่ 0.75 บาท บวก 0.02 บาท หรือ 2.74% สูงสุดที่ 0.76 บาท ต่ำสุดที่ 0.73 บาท ด้วยมูลค่าซื้อขาย 131.72 ล้านบาท
18 ส.ค. 2560

ผู้สื่อข่าวรายงานว่า บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ล่าสุด ณ เวลา 10.34 น. อยู่ที่ 0.75 บาท บวก 0.02 บาท หรือ 2.74% สูงสุดที่ 0.76 บาท ต่ำสุดที่ 0.73 บาท ด้วยมูลค่าซื้อขาย 131.72 ล้านบาท ขณะที่ดัชนีตลาดหุ้นโดยรวมลบ 0.24%
 
ทั้งนี้ราคาหุ้น PSTC ปรับตัวขึ้นหลังจากมีการรายงานข่าวว่า ลูกสาว และลูกเขยของนายเจริญ สิริวัฒนภักดี หรือที่รู้จักกันดีในชื่อ “เสี่ยเจริญ” ประธานกรรมการบริษัท ไทยเบฟเวอเรจ จำกัด (มหาชน) หรือ ไทยเบฟ ได้เข้ามาเป็นผู้ถือหุ้นใหญ่ของ PSTC ซึ่งทั้ง 2 รายถือหุ้นรวมทั้งหมดถึง 23.54%
โดย นายโสมพัฒน์ ไตรโสรัส ซึ่งเป็นลูกเขยของเสี่ยเจริญ ถือหุ้นอยู่ทั้งหมด 532,600,000 หุ้น หรือ 12.02% ขณะที่ลูกสาวของเสี่ยเจริญ นางวัลลภา ไตรโสรัส ถือหุ้นอยู่ทั้งหมด 510,700,000 หุ้น หรือ 11.52%
ทั้งนี้จากประเด็นดังกล่าวส่งผลให้มีการตั้งข้อสังเกตว่า หลังจากที่ลูกเขยและลูกสาว ขึ้นเป็นผู้ถือหุ้นใหญ่และมีอำนาจเบ็ดเสร็จใน PSTC แล้วอาจจะมีการควบรวมธุรกิจกับโรงงานน้ำตาลของเสี่ยเจริญ ซึ่งมีกลุ่มธุรกิจน้ำตาลภายใต้ชื่อ Cristalla ที่ปัจจุบันบริษัทได้รับใบอนุญาตให้ขยายกำลังการผลิตรวมกันถึง 144,000 ตันอ้อยต่อวัน เพื่อต่อยอดธุรกิจพลังงานในส่วนโรงไฟฟ้าชีวภาพ โดยเป็นการนำวัตถุดิบจากโรงน้ำตาลและโรงงานเอทานอลมาใช้ในการผลิตไฟฟ้าพลังงานชีวมวล
ขณะที่จะเห็นได้ว่าก่อนหน้านี้เสี่ยเจริญมักจะทำการควบรวมกิจการด้วยการเข้าซื้อหุ้น และทำเทนเดอร์จึงเป็นที่น่าจับตาว่าการที่ลูกสาวและลูกเขยของเสี่ยเจริญ เข้ามาเป็นผู้ถือหุ้นใหญ่ของ PSTC ในครั้งนี้ อาจจะมีการควบรวมกิจการกับธุรกิจของเสี่ยเจริญ และทำเทนเดอร์ออฟเฟอร์หุ้นเหมือนอย่างที่เคยเกิดขึ้น